Wikimedia Commons Wikimedia Commons xe un archivio de imaxini, soni e altri file multimediałi co licensa libara. Commons xe un projeto de ła Wikimedia Foundation. I file inviai a sto archivio i pol essar dopàrai diretamente da tuti i altri projeti che i se cata soi server Wikimedia, incluxi Wikipedia, Wikibooks e Wikisource come se i fusse cargai localmente so ogni singoło projeto . Wikimedia Commons, che inte el xenaro 2012 ła ghèva oltre 13 000 000 file, costituise uno dei magiori archivi de risorse multimediałi a scopo didàtego e documentałe liberamente utiłixabiłi inte el web. El projeto nacue el 7 de setenbre 2004 co ło scopo de costituir un archivio sentrałixà par łe imaxini e łe altre risorse multimediałi dei projeti Wikimedia . El 24 de majo 2005 Wikimedia Commons gà raxonto ła pietra miłiare de 100 000 file multimediałi cargai. Xe stà anca el primo projeto Wikimedia a dopàrar el softuér MediaWiki version 1.4. El linguaxo predefinìo par Commons xe l'inglexe; l'interfasa parò ła pol essar configurà inte łe prefarense utente par dopàrar calsiasi altra łéngua. Molte pajine łe xe xa stae tradote in varie łéngue. Dal 2005 Wikimedia Commons nò ła parmete el caricamento de file co license mìa libare, incluxe łe license che łe limita l'uxo comersałe del contegnùo multimediałe o che łe xe rilasiae in fair use. Tra łe license libare acetae da Commons, ła GFDL e łe license Creative Commons libare . Dal majo 2005 el sito gà acumułà un'anpia cołesion. Racoje oltre 10 000 riprodusion de dipinti de publico dominio dai tenpi antichi ai moderni, oltre 7 000 file de pronunsa in varie łéngue, sentinaia de registrasion de publico dominio de mùxega clasica e una cołesion in cresita de filmai de discorsi storisi.